Komela Kulturî ya Karkeranê Maciran a ke paytextê Londonî de xebitîyena, seba ke bale bianca serê grevê vêşanîye û paştdayîş bida çalakwanan, dest bi grevê vêşanîye yê hîrê rojan kena.
Grevê vêşanîye 28'ê Sibate (Pancşeme) binê xeymêk de, îstasyonê Manor House yê Londonî de ê do dest pê bikerê û hîrê rojî bidomnê.
Hetkarê Serekê Pêroyî yê Sendîkaya Rayîranê Asinî û Resayîşî (RMT) Steve Hedley û endamê Heyetê Rayberîya Merkezî yê RMT'yî Eddie Dempsey zî do tewrê grevê vêşanîye bibê. RMT Brîtanya de sendîkaya tewr girdan a resî ra yew a û 83 hezar endamê ci estê.
Steve Hedleyî derheqê armancê çalakîya paştdayîşî de rojnameyê Morning Starî rê nuşt. Nuşteyê xo de Hedleyî bale ante serê waştişanê xoverrodayoxan û da zaneyene ke, xoverrodayoxê grevê vêşanîye edeletî rê gêrênê û veng bi pêroyîya dinyaye kenê ke çîyêk bikera.
Hedleyî hetê bînî ra şîrketanê Brîtanya û Ewropa ra waşt ke têkilîyanê xo yê bazirganî Tirkîya reyde bibirnê.
